Wilymowiany (wil.: "Wymysiöejyn", pol. : "Wilamowianie", miym.: "Wilmesauer") – etniczno grupa, kero miyszko we mieście Wilymowicy we Małopolsce. Fest ôdrōżnio sie ôde inkszych bez włosne ludowe ôbleczyniy, tradycyje a godka - używano jeszcze postrzōd starzikōw a starek wilymowsko godka, kero mo pochodzyniy germańske. Polski regiyrōnek niy rozpoznowo ôficjalniy Wilymowianōw za etniczno grupa. We teroźnich czasach cołko wilymowsko kultura nojduje sie we zagrożyniu umrziniym. Do sie to spozorować na przikładzie jejich rodzimyj godki. Sōm ale robiōne jake kroki, coby ta kultura ôcalić ôde przepōmniynio - powstowajōm ludowe wilymowske skupiny, kere grajōm tamta muzyka a tańcujōm we wilymowskich ôbleczyniach. Postrzōd nich do sie wymiynić Regionalny Zespół Pieśni i Tańca "Wilamowice" a Regionalny Zespół Pieśni i Tańca "Cepelia Fil Wilamowice".